Nunta unei familii de romi bogați a blocat miercuri oraşul Petroşani, cu zeci de maşini de super-lux şi un elicopter, anunţă Ziarul Hunedoreanului.

Nunta a pornit din cartierul ”Colonie”, unul dintre cele mai sărace ale municipiului Peroșani. Colonia este și o zonă istorică, unde se află case vechi de peste un secol, un fost cartier romantic al Petroșaniului. Aici au ales romii bogați să își etaleze zecile de mașini de lux, toate cu numere străine, la petrecerea de nuntă și botez a unor tineri din Petroșani. Nicolae Guță și Florin Salam au întreținut atmosfera, iar muzica lăutărească putea fi auzită și în celelalte cartiere. Romii au defilat apoi pe bulevardele orașului, iar traficul rutier a fost paralizat. Ca o coincidență, mai multe semafoare au fost oprite din funcțiune, pentru a nu perturba convoiul din care făceau parte proprietarii de Ferrari, Lamborghini, Porsche, BMW, Mercedes, Hummer etc. Chiar și un elicopter a survolat Petroșaniul, pentru a spori opulența petrecerii țigănești. Doar mirii au fost plimbați într-o caleașcă trasă de cai, împodobită cu steaguri tricolore.

Nunta a fost anunțată autorităților din Petroșani de reprezentanții mirilor, care au solicitat închiderea unei străzi din Colonie, scrie Ziarul Hunedoreanului. Potrivit poliţiştilor, a fost amendat un bărbat care a tulburat liniştea şi ordinea publică, în toiul petrecerii. Mai exact, omul cunoscut ca ”Ureche” şi-a făcut apariţia la nuntă, fără a fi fost invitat. Le-a cerut mâncare nuntaşilor, iar după ce a primit, a cerut bani. Alungat de romi, bărbatul a urcat pe acoperişul unei case şi a aruncat cu ţigle în stradă. Poliţiştii l-au sancţionat contravenţional.